

**ระเบียบมหาวิทยาลัยธรรมศาสตร์**

**ว่าด้วยหลักเกณฑ์และอัตราการจ่ายเงินค่าใช้บริการโทรศัพท์เคลื่อนที่ พ.ศ. ๒๕๖๑**

--------------------------------------

โดยที่เป็นการสมควรให้มีระเบียบมหาวิทยาลัยธรรมศาสตร์ ว่าด้วยหลักเกณฑ์และอัตราการจ่ายเงินค่าใช้บริการโทรศัพท์เคลื่อนที่

อาศัยอำนาจตามความในมาตรา ๒๓ (๒) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ ประกอบข้อ ๑๙ ของระเบียบมหาวิทยาลัยธรรมศาสตร์ ว่าด้วยการเงินและทรัพย์สินของมหาวิทยาลัย พ.ศ. ๒๕๕๔ และโดยมติสภามหาวิทยาลัย ในการประชุมครั้งที่ ๘/๒๕๖๑ เมื่อวันที่ ๒๗ สิงหาคม พ.ศ. ๒๕๖๑ จึงวางระเบียบไว้ดังนี้

**ข้อ ๑** ระเบียบนี้เรียกว่า “ระเบียบมหาวิทยาลัยธรรมศาสตร์ ว่าด้วยหลักเกณฑ์และอัตราการจ่ายเงินค่าใช้บริการโทรศัพท์เคลื่อนที่ พ.ศ. ๒๕๖๑”

**ข้อ ๒** ระเบียบนี้ให้ใช้บังคับนับถัดจากวันประกาศเป็นต้นไป

**ข้อ ๓** การจ่ายเงินตามระเบียบนี้ ให้เบิกจ่ายจากเงินรายได้ของมหาวิทยาลัยธรรมศาสตร์
และให้เบิกจ่ายเงินตามหลักเกณฑ์และอัตราในระเบียบนี้ ตั้งแต่วันที่ ๑ มกราคม ๒๕๖๑ เป็นต้นไป

**ข้อ ๔** ให้มหาวิทยาลัยจ่ายเงินค่าใช้บริการโทรศัพท์เคลื่อนที่ในอัตราเหมาจ่ายสำหรับตำแหน่ง ดังนี้

(๑) นายกสภามหาวิทยาลัย หรือผู้ทำหน้าที่แทนนายกสภามหาวิทยาลัย ในกรณีที่ไม่มีผู้ดำรงตำแหน่งนายกสภามหาวิทยาลัย ในอัตราเดือนละ ๒,๐๐๐ บาท

(๒) อธิการบดี หรือผู้รักษาการแทนอธิการบดี ในกรณีที่ไม่มีผู้ดำรงตำแหน่งอธิการบดี ในอัตรา
เดือนละ ๒,๐๐๐ บาท

(๓) รองอธิการบดี หรือผู้รักษาการในตำแหน่งรองอธิการบดี ในอัตราเดือนละ ๑,๕๐๐ บาท

(๔) ผู้ช่วยอธิการบดี หรือผู้รักษาการในตำแหน่งผู้ช่วยอธิการบดี ในอัตราเดือนละ ๑,๒๐๐ บาท

(๕) ผู้อำนวยการกอง หรือผู้ที่ดำรงตำแหน่งที่เรียกชื่ออย่างอื่น ที่มีสิทธิ์ได้รับเงินประจำตำแหน่ง
ตามอัตราของผู้ดำรงตำแหน่งผู้อำนวยการกองหรือเทียบเท่า ในอัตราเดือนละ ๕๐๐ บาท

กรณีที่มีผู้ที่ดำรงตำแหน่งในข้อ ๔ ในเดือนใด ไม่เต็มเดือน ให้ได้รับตามสัดส่วน

**ข้อ ๕** ผู้ดำรงตำแหน่งที่จะได้รับเงินค่าใช้บริการโทรศัพท์เคลื่อนที่ตามข้อ ๔ ต้องมิใช่ผู้ที่มหาวิทยาลัยได้มอบเครื่องโทรศัพท์เคลื่อนที่และชำระค่าใช้บริการโทรศัพท์ตามแพ็คเกจให้

**ข้อ ๖** ให้อธิการบดีเป็นผู้รักษาการตามระเบียบนี้

 ประกาศ ณ วันที่ ๑๑ กันยายน พ.ศ. ๒๕๖๑

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย